Návrh
na zmenu počtu funkčných miest a na zmenu v systemizácii na úseku automatizovaného informačného systému orgánov špecializovanej štátne správy.

Podľa zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov  a  zákonov o zriadení špecializovanej miestnej štátnej správy bola vytvorená  od 1. januára 2004  nová sústava orgánov  miestnej štátnej správy.  Potreba finančných prostriedkov na materiálnotechnické a personálne zabezpečenie činnosti orgánov špecializovanej miestnej štátnej správy  podľa koncepcie reformy verejnej správy bola schválená uznesením vlády Slovenskej republiky č. 691 zo 16. júla 2003. Citovaným uznesením zároveň vláda určila aj limit počtu funkčných miest na zriadenie novej sústavy orgánov miestnej štátnej správy pre príslušné rozpočtové kapitoly. 

V limite počtu funkčných miest pre rozpočtovú kapitolu Ministerstva vnútra Slovenskej republiky boli na rok 2004 okrem počtu funkčných miest, na ktorých sú vykonávané odborné činnosti a prierezové činnosti v odvetvovej pôsobnosti ministerstva, určené aj funkčné miesta, ktorými sa do 31. decembra 2003 zabezpečovali na krajských úradoch a zrušených okresných úradoch činnosti súvisiace so správou, údržbou a ochranou informačných sietí. Funkčné miesta, ktorými boli zabezpečované činnosti súvisiace so správou, údržbou a ochranou informačných sietí, v záujme vytvorenia podmienok na činnosť orgánov miestnej štátnej správy, je potrebné prerozdeliť do príslušných odvetvových ministerstiev. 

	Prerozdelenie počtu funkčných miest na úseku automatizovaného informačného systému na odvetvové ministerstvá, v ktorých pôsobnosti  sú orgány špecializovanej štátnej správy, nadväzuje na Metodický pokyn Ministerstva vnútra Slovenskej republiky č. SVS-209-2003/00482 z 25. augusta 2003, uverejnený vo Vestníku vlády Slovenskej republiky, čiastka 5/2003, ktorým sa upravujú zásady transformácie informačného systému miestnej štátnej správy na orgány špecializovanej štátnej správy. V súlade s  uvedenými zásadami, pri zohľadnení dislokácie orgánov miestnej štátnej správy a z toho vyplývajúce využívanie informačných technológií orgánmi miestnej štátnej správy,  Ministerstvo vnútra Slovenskej republiky prerozdelilo pre príslušné ministerstvá, v ktorých odvetvovej pôsobnosti boli zriadené miestne orgány štátnej správy 110 funkčných miest, na ktorých sa do 31. decembra 2003 vykonávali činnosti súvisiace so správou, údržbou a ochranou informačných sietí podľa tabuľky č. 1.

			                          						       tab. č. 1
ministerstvo	počet funkčných miest 	z toho 	
		
ŠS	
VS	
Ministerstvo práce,  soc. vecí a rodiny SR	56	40	16	
Ministerstvo dopravy, pôšt a telekomunikácií SR	6	5	1	
Ministerstvo školstva SR	13	10	3	
Ministerstvo pôdohospodárstva  SR	15	11	4	
Ministerstvo životného prostredia SR	15	11	4	
Ministerstvo výstavby a regionálneho rozvoja SR	5	4	1	
spolu	110	81	29	

Zabezpečenie úloh transformácie informačného systému miestnej štátnej správy na orgány špecializovanej miestnej štátnej správy od 1. januára 2004 v súvislosti so zmenami v organizácii miestnej štátnej správy a so zrušením okresných úradov vrátane personálneho zabezpečenia nových orgánov špecializovanej miestnej štátnej správy na úseku automatizovaného informačného systému bolo prerokované so zástupcami príslušných odvetvových ministerstiev, v ktorých odvetvovej pôsobnosti sa zriadili orgány špecializovanej miestnej štátnej správy a vedúcich útvarov informatiky a správy registratúry krajských úradov. Bola dohodnutá zásada, že na nové orgány miestnej štátnej správy budú v rámci možností delimitovaní z krajských úradov a okresných úradov informatici, ktorí doteraz vykonávali funkciu technických správcov pre jednotlivé odvetvové odbory a absolvovali v tejto oblasti špecializované školenia (napr. na prácu v systéme APV ISOP). Zástupcovia rezortov boli vyzvaní, aby prednostovia nových orgánov špecializovanej miestnej štátnej správy vstúpili čo najskôr do rokovaní s prednostami krajských úradov a dohodli, pokiaľ je to možné, prechod práv a  povinností zo štátnozamestnaneckých vzťahov alebo pracovnoprávnych vzťahov zamestnancov vykonávajúcich činnosti na úseku automatizovaného informačného systému na orgány špecializovanej miestnej štátnej správy. 

	Na základe uskutočnených rokovaní boli podpísané delimitačné protokoly, podľa ktorých prešli práva a povinnosti zo štátnozamestnaneckých vzťahov a pracovnoprávnych vzťahov na jednotlivé orgány miestnej štátnej správy v počte funkčných miest pre rozpočtové kapitoly  jednotlivých ministerstiev podľa  tabuľky č. 2.

										     tab. č. 2

ministerstvo	počet funkčných miest 	z toho 	
		
ŠS	
VS	
				
Ministerstvo práce,  soc. vecí a rodiny SR	29	25	4	
Ministerstvo dopravy, pôšt a telekomunikácií SR	6	5	1	
Ministerstvo školstva SR	2	2	0	
Ministerstvo pôdohospodárstva  SR	7	5	2	
Ministerstvo životného prostredia SR	10	7	3	
Ministerstvo výstavby a regionálneho rozvoja SR	1	1	0	
spolu	55	45	10	

V tabuľke č. 3 sú uvedené funkčné miesta, s ktorými neprechádzajú práva a povinnosti zo  štátnozamestnaneckých alebo pracovnoprávnych vzťahov.
 
										     tab. č. 3
ministerstvo	počet funkčných miest 	z toho 	
		
ŠS	
VS	
				
Ministerstvo práce,  soc. vecí a rodiny SR	27	15	12	
Ministerstvo dopravy, pôšt a telekomunikácií SR	0	0	0	
Ministerstvo školstva SR	11	8	3	
Ministerstvo pôdohospodárstva  SR	8	6	2	
Ministerstvo životného prostredia SR	5	4	1	
Ministerstvo výstavby a regionálneho rozvoja SR	4	3	1	
spolu	55	36	19	

V nadväznosti na prerozdelenie uvedené v tabuľke č. 1 je potrebné znížiť limit počtu funkčných miest pre rozpočtovú kapitolu ministerstva vnútra o 110, z toho vo verejnej službe o 29 funkčných miest a vykonať podľa § 12 ods. 11 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov zmeny v systemizácii rozpočtovej kapitoly ministerstva vnútra pre služobné úrady krajských úradov znížením počtu štátnozamestnaneckých miest o 81 a zvýšiť počet funkčných miest v kapitolách príslušných odvetvových ministerstiev, zvýšením počtu štátnozamestnaneckých  miest a počtu funkčných miest vo verejnej službe na úseku automatizovaného informačného systému podľa prílohy      č. 1 k návrhu uznesenia.

Kvantifikácia finančných prostriedkov pre jednotlivé rozpočtové kapitoly vychádza z podpísaných delimitačných protokolov za zamestnancov, podľa ktorých prešli práva a  povinnosti zo štátnozamestnaneckých vzťahov a pracovnoprávnych vzťahov na jednotlivé orgány miestnej štátnej správy a v prípade prerozdelenia funkčných miest, s ktorými neprechádzajú práva a povinnosti zo štátnozamestnaneckých vzťahov alebo pracovnoprávnych vzťahov sa vychádzalo z priemernej mzdy na štátnozamestnanecké miesto v objeme 14 890 Sk a na funkčné miesto vo verejnej službe v objeme 10 906 Sk podľa metodiky ministerstva financií pri príprave rozpočtu na rok 2004. Kvantifikácia finančných prostriedkov  na mzdy, platy, služobné príjmy a ostatné osobné vyrovnania, odvody do poistných fondov a tovary a služby je uvedená v prílohe č. 2 k návrhu uznesenia. Uvedený objem finančných prostriedkov bude viazaný v  rozpočte ministerstva vnútra a prerozdelený do rozpočtov  jednotlivých dotknutých ministerstiev.  

Predmetom zmeny záväzných ukazovateľov štátneho rozpočtu sú počty funkčných miest a finančných prostriedkov v celoročnom objeme. Keďže krajské úrady v pôsobnosti Ministerstva vnútra Slovenskej republiky od 1. januára 2004 zabezpečovali platové náležitosti zamestnancov, ktorých práva a povinnosti zo štátnozamestnaneckých vzťahov a pracovnoprávnych vzťahov prešli na jednotlivé orgány miestnej štátnej správy, je potrebné tieto finančné prostriedky z jednotlivých orgánov miestnej štátnej správy krajským úradom refundovať.